Analýza ziskovosti 
a návrh opatrení na zvýšenie výšky vyplácaných dividend 
v spoločnosti Slovak Telecom, a. s. 

V pôsobnosti Ministerstva dopravy, pôšt a telekomunikácií SR je 16 obchodných spoločností s majetkovými podielmi vo vlastníctve štátu. Medzi tieto spoločnosti je zaradená aj spoločnosť Slovak Telecom, a. s. s 34 % majetkovým podielom štátu v hodnote 
8 849 350 tis. Sk. S cieľom hospodárneho nakladania s majetkom štátu Ministerstvo dopravy, pôšt a telekomunikácií SR ako zástupca akcionára v spoločnosti Slovak Telecom, 
a. s. v rámci svojich práv a povinností sleduje v súlade so stanovami spoločnosti vývoj a postavenie Slovak Telecom-u, a.s. na telekomunikačnom trhu v súvislosti s jeho hospodárskou a finančnou situáciou.  

1.	Všeobecná charakteristika akciovej spoločnosti

Akciová spoločnosť Slovak Telecom, a. s. vznikla 1. apríla 1999 zápisom do obchodného registra Okresného súdu Bratislava I. Spoločnosť je najväčším poskytovateľom telekomunikačných služieb v  Slovenskej republike. Poskytuje miestne, diaľkové a medzinárodné telefónne služby, široké portfólio dátových služieb, internetové, teletextové a telegrafické služby, transmisiu rádiového a televízneho signálu a ďalšie telekomunikačné služby. Slovak Telecom, a. s. má charakter prirodzeného monopolu podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov. 

Základné imanie akciovej spoločnosti vo výške 26 027 500 tis. Sk. Menovitá hodnota jednej akcie znejúcej na meno predstavuje výšku 1 000 Sk. Akcie sú v listinnej podobe a nie sú verejne obchodovateľné. Ministerstvo je akcionárom spoločnosti s 34 % podielom akcií, čo predstavuje hodnotu 8 849 350 tis. Sk. Práva a povinnosti akcionára v akciovej spoločnosti vykonáva ministerstvo podľa stanov a zákona č.  513/1991 Z. z. Obchodného zákonníka v znení neskorších predpisov. Ďalším akcionárom spoločnosti Slovak Telecom, a. s. je Fond národného majetku SR, ktorý vlastní 15 % majetkový podiel. Majoritným akcionárom je spoločnosť Deutsche Telekom AG s 51 % podielom akcií.

Spoločnosť Slovak Telecom, a.s. má šesť dcérskych spoločností s nasledujúcou výškou podielov:

1.	T- mobile Slovensko, a. s. so 100 % účasťou, 
2.	RK Tower, s. r. o. so 100 % účasťou,
3.	RK Transmission, s. r. o. so 100 % účasťou (je v likvidácii),
4.	TBDS, a. s. so 100% účasťou,
5.	Zoznam, s. r. o. s 90 % účasťou a 
6.	Zoznam Mobile, s. r. o. so 100 % účasťou.

2.	Analýza hospodárskych výsledkov

Hospodárska a finančná situácia v spoločnosti je charakterizovaná podľa dosiahnutých hospodárskych výsledkov v roku 2004. Hodnoty jednotlivých ukazovateľov vychádzajú 
z údajov individuálnej a konsolidovanej účtovnej závierky za rok 2004 zostavených v súlade so slovenskou účtovnou legislatívou, výročných správ k týmto účtovným závierkám a konsolidovanej účtovnej závierky za rok 2004 zostavenej v súlade s IFRS (International Financial Reporting Standards – Medzinárodné štandardy pre finančné výkazníctvo). 

Spoločnosť Slovak Telecom, a. s. dlhodobo vykazuje pozitívne hospodárske výsledky. V roku 2004 spoločnosť dosiahla v konsolidácii zisk vo výške 2,307 mld. Sk. Kladný hospodársky výsledok dosiahla spoločnosť v prevádzkovej aj finančnej oblasti.  Tento zisk zahŕňa aj podiel zo zisku z 51 % podielu akcií spoločnosti Euro Tel Bratislava, a. s.. Čistý vplyv konsolidácie T – Mobile Slovensko, a.s. metódou vlastného imania za rok 2004 predstavuje 959 mil. Sk. Spoločnosť Slovak Telecom, a. s. sa 31. 12. 2004 stala výlučným vlastníkom spoločnosti T – Mobile Slovensko, a. s. po odkúpení zvyšného 49 % podielu akcií od konzorcia Atlantic West B.V.. Táto transakcia bola schválená aj Európskou komisiou. 

	Prehľad základných finančných ukazovateľov spoločnosti Slovak Telecom, a. s. z konsolidovaných výsledkov hospodárenia v roku 2004 podľa medzinárodných štandardov je nasledovný:

                                                                                                                            v mil. Sk      
P. č.
	Ukazovateľ	Skutočnosť 2004 podľa IFRS 2/	
1.	Majetok spolu	                       77 960	
2.	Vlastné imanie	                       55 719	
3.	Záväzky	                       22 241	
4.	Zisk pred zdanením	                         5 588	
5.	Čistý zisk	                         2 307	
6.	ROE 1/	                         0,041	
   pozn. Spoločnosť vykazuje účtovné doklady, ktorými sa prezentuje navonok, podľa medzinárodných 
                           štandardov  IFRS 
       	 1/  ROE = rentabilita vlastného kapitálu, t. j. zhodnotenie vlastného kapitálu
               2/ Výsledky sú vykázané vrátane konsolidácie 51 % čistého zisku T – Mobile Slovensko, a. s.

Podľa hospodárskych výsledkov akciovej spoločnosti z individuálnej účtovnej závierky za rok 2004, ktorá slúži ako základ pre tvorbu dividendovej politiky, dosiahla spoločnosť čistý zisk vykázaný podľa slovenských účtovných štandardov 389 mil. Sk. V tomto roku výška zisku oproti predchádzajúcim obdobiam výrazne poklesla z dôvodu zvýšenia nákladov zo straty pri kúpe akcií spoločnosti Euro Tel Bratislava, a. s.. Návrh na rozdelenie vytvoreného zisku 389 mil. Sk zahŕňal povinný 10 % prídel do rezervného fondu vo výške 39 mil. Sk a 3,6 % prídel do sociálneho fondu vo výške 14 mil. Sk. Zvyšná časť vo výške 336 mil. Sk bola zaúčtovaná na nerozdelený zisk.

Celkové výnosy v roku 2004 predstavovali 20,6 mld. Sk  Ukazovateľ výnosovosti dosiahol hodnotu 1,02. V sledovanom období bol najdynamickejšie sa rozvíjajúcim telekomunikačným trhom internetový trh. Celkové odhadované tržby poskytovateľov internetu na Slovensku sa medziročne zvýšili približne o 30 %. Spoločnosť sa zamerala predovšetkým na implementáciu najmodernejších technológií, rozvoj širokopásmového pripojenia do internetu a podporu informatizácie Slovenska. V januári 2004 spoločnosť zmenila obchodné meno, značku, logo a celú korporátnu identitu. Zintenzívnil sa transformačný proces, ktorého cieľom bolo zmeniť spoločnosť tak, aby sa v nových trhových podmienkach úspešne posilnila pozícia Slovak Telecom-u, a. s. na trhu. 

V snahe stať sa konkurencieschopnou spoločnosťou, sa Slovak Telecom, a. s. rozhodol implementovať najmodernejšiu technológiu NGN (Next Generation Network – Sieť novej generácie). Vďaka nej bola dokončená digitalizácia siete, čím bol splnený záväzok vyplývajúci z privatizácie spoločnosti v roku 2000, ako aj z licenčných podmienok. 

	Náklady spoločnosti v roku 2004 predstavovali výšku 20,2 mld. Sk. Ukazovateľ nákladovosti dosiahol hodnotu 0,98. Spoločnosť bola zadĺžená navonok na 19,9 %. Miera samostatnosti, t.j. vlastných finančných prostriedkov k celkovému majetku, v roku 2004 dosiahla koeficient 0,79.

	Prehľad základných finančných ukazovateľov spoločnosti Slovak Telecom, a. s., ktoré charakterizujú hospodárenie samotnej akciovej spoločnosti bez vplyvu konsolidácie spoločnosti T - Mobile Slovensko, a. s. v roku 2004 a s výhľadom na roky 2005 - 2008,  je nasledovné:
v mil. Sk
Ukazovateľ	Skutočnosť
2004 podľa slovenských štandardov 2/	Skutočnosť 2004 podľa IFRS 1/	Predpokladaný vývoj podľa IFRS	
			
2005	
2006	
2007	
2008	
Majetok spolu	    60 466	   62 400	    57 958	    57 279	    55 927	    56 437	
Vlastné imanie	    47 751	   49 264	    45 710	    45 370	    46 406	    47 698	
Záväzky	    12 030	   13 136	    12 248	    11 909	      9 521	      8 738	
Výnosy	    20 563	   16 844	    15 815	    14 360	    14 100	    14 236	
Náklady	    20 174	   15 496	    15 069	    14 327	    13 047	    12 417	
Zisk pred zdanením	         473	     1 410	         952	           69	     1 382	     2 318	
Čistý zisk	         389	     1 348	         746	          33	     1 053	     1 819	
ROE 3/	0,008	0,027	0,016	0,001	0,023	0,038	
pozn. 1/ Spoločnosť vykazuje účtovné doklady, ktorými sa prezentuje navonok, podľa medzinárodných
                štandardov IFRS. 			
           2/ Údaje vychádzajú z účtovej závierky za rok 2004, ktorá je v súlade so slovenským zákonom 
                o účtovníctve a ktorá je podkladom pre dividendovú politiku. Od 1. 1. 2006 spoločnosť bude
                vykazovať údaje iba podľa medzinárodných štandardov IFRS.
          3/ ROE = rentabilita vlastného kapitálu, t. j. zhodnotenie vlastného kapitálu.

Vplyv konsolidácie sa prejaví na hospodárskom výsledku spoločnosti Slovak Telecom, a.s. následovne:

Ukazovateľ	Skutočnosť 2004 podľa IFRS 1/	Predpokladaný vývoj podľa IFRS	
		
2005	
2006	
2007	
2008	
Čistý zisk ST, a.s.	       1 348	        746	          33	     1 053	     1 819	
Čistý zisk TMSK	1 881	2 540	2 515	2 666	2 866	
Konsolidovaný
čistý zisk	
2 307	
     2 563	
     1 825	
      3 004	
3 893	

	Spoločnosť k 31. 12. 2004 zamestnávala 6 069 zamestnancov. V rámci reštrukturalizácie spoločnosti došlo a naďalej aj dochádza k zmene štruktúry a spôsobu vykonávaných aktivít, a z toho vyplývajúcej zmene štruktúry a kvality pracovných miest. Spoločnosť využíva svoju transformáciu na zmenu operátora budúcej generácie s orientáciou na zákazníka. Hlavnou prioritou programu transformácie je zosúladenie všetkých snáh, činností a postupov na uspokojovanie potrieb zákazníka.
			
Hospodárske výsledky akciovej spoločnosti vychádzajú z individuálnej účtovnej závierky spoločnosti k 31. 12. 2004. Audit účtovnej závierky vykonala spoločnosť Ernst & Young Slovakia, spol. s  r. o. Bratislava. Podľa názoru audítora bola účtovná závierka vykonaná v súlade so slovenskými účtovnými predpismi, ktorá aplikuje na audit medzinárodné audítorské štandardy  ISA. Výrok audítora k účtovnej závierke bol bez výhrad. 

3.	Budúci vývoj spoločnosti s predpokladom vývoja zisku a dividendovej politiky

Ciele, ktoré si spoločnosť stanovila na ďalšie obdobia, priamo vyplývajú zo stratégie a reflektujú na vývoj telekomunikačného trhu. Jedným z hlavných cieľov je stabilizovať zákaznícku základňu a ponúknuť produkty, ktoré lepšie a vernejšie zohľadňujú požiadavky a potreby zákazníka. Spoločnosť chce pokračovať v procese transformácie na operátora novej generácie a zvýšiť tým vnútornú efektívnosť a produktivitu.

Realizácia stanovených cieľov a smerovania spoločnosti Slovak Telecom, a. s. v budúcnosti sa priamo odrazí v dosiahnutých finančných a ekonomických výsledkoch. V bezprostredne nasledujúcich rokoch, hlavne v roku 2006, výsledky ovplyvní najmä medziročný pokles výnosov z hlasovej služby a završujúci proces transformácie a reštrukturalizácie v spoločnosti Slovak Telecom, a. s.. Od roku 2007 však spoločnosť očakáva nárast výnosov z predaja nových produktov a služieb a  nižšie zaťaženie odpismi z dôvodu nižšieho investovania. V roku 2008 by mal zisk dosiahnuť výšku cca 1,8 mld. Sk. 

Ministerstvo ako akcionár spoločnosti sleduje hospodársku a finančnú situáciu prostredníctvom svojich zástupcov v orgánoch spoločnosti, najmä na valných zhromaždeniach. Z dosiahnutého zisku v roku 2004 schválilo mimoriadne valné zhromaždenie spoločnosti Slovak Telecom, a. s. vyplatenie dividend z nerozdeleného zisku (podľa účtovnej závierky v roku 2004 nerozdelený zisk bol vo výške 8,6 mld. Sk) pre akcionárov vo výške 4 300 mil. Sk, z toho pripadne Ministerstvu dopravy, pôšt a telekomunikácií SR ako 34 % akcionárovi dividenda vo výške 1 462 mil. Sk a Fondu národného majetku SR ako 15 % akcionárovi dividenda vo výške 645 mil. Sk. Dividendy pre všetkých akcionárov budú vyplatené v termíne do 31. 1. 2006.

Dosahovaním zisku sa vytvárajú predpoklady na realizovanie kladnej dividendovej politiky, čo znamená vytvorenie podmienok na vyplatenie dividend pre akcionárov. Jej vývoj v spoločnosti Slovak Telecom, a. s. je vo veľkej miere ovplyvňovaný väčšinovým akcionárom Deutsche Telecom AG. Ministerstvo dopravy, pôšt a telekomunikácií SR ako jeden z menšinových akcionárov spolu s Fondom národného majetku SR predkladajú na valných zhromaždeniach v rámci návrhov na rozdelenie zisku aj vyplatenie dividend v súlade so stanovami spoločnosti a  zákonom č. 513/1991 Z. z. Obchodný zákonník v znení neskorších predpisov. V rámci dividendovej politiky si ministerstvo, ktoré zastupuje štát ako akcionára, bude uplatňovať podľa zákonom stanoveného práva  svoj podiel na zisku, t.j. dividendu. Výšku dividendy vyplácanej spoločnosťou v budúcich obdobiach je ťažko predpokladať, keďže všetci akcionári spoločnosti Slovak Telecom, a. s. musia v tejto veci dôjsť ku konsenzu. 

Ministerstvo dopravy, pôšt a telekomunikácií SR v rámci svojich akcionárskych práv iniciuje návrhy v rámci rozhodovania o dôležitých strategických otázkach spoločnosti a ovplyvňuje každodenné riadenie spoločnosti ako aj vývoj dividendovej politiky. Zároveň intenzívne rokuje spolu Fondom národného majetku SR a väčšinovým akcionárom Deutsche Telecom AG. o stanovení maximálne možnej výšky dividend očakávaných v rokoch 2006 – 2008, a to aj možnou úpravou stanov akciovej spoločnosti a stanovením percentuálneho vyjadrenia výšky podielu určeného pre vyplatenie dividend z hospodárskeho výsledku tejto spoločnosti.

Štátny rozpočet na rok 2006 predpokladá príjem z dividend od spoločnosti Slovak Telecom, a. s. za rok 2005 vo výške 1 432 mil. Sk. Keďže až v roku 2006 bude zaplatená časť dividend roka 2004 (tretia tranža výplaty dividend z roku 2004), t. j. vo výške 272 mil. Sk, pre naplnenie  štátneho rozpočtu v roku 2006 príjmom z dividend od Slovak Telecom-u, a. s. je potrebné získanie dividendy vo výške 1 160 mil. Sk. 

Na základe dostupných podkladov z účtovných závierok spoločnosti možno konštatovať, že sú vytvorené predpoklady pre získanie dividend v roku 2006 na úrovni stanovenej štátnym rozpočtom. Slovak Telecom, a.s. v roku 2005 predpokladá takmer dvojnásobný nárast zisku oproti hospodárskemu výsledku dosiahnutému v roku 2004, t. j. 746 mil. Sk. Taktiež sú doteraz naakumulované finančné zdroje na účte nerozdelený zisk minulých období vo výške cca 4,3 mld. Sk, ktoré bude potrebné pre naplnenie plánu v štátnom rozpočte použiť na dividendy v ich celkovej výške. 

Podľa nižšie uvedených plánovaných hospodárskych výsledkov na roky 2005 – 2008  možno konštatovať, že sú vytvorené predpoklady pre splnenie rozpočtu v ďalších rokoch 2006- 2008. Prehľad hospodárskych výsledkov spoločnosti Slovak Telecom, a. s. v rokoch 2005 až 2008, ktoré doposiaľ ešte neboli schválené predstavenstvom a valným zhromaždením spoločnosti, v porovnaní s plánovaným príjmov štátneho rozpočtu na roky 2006-2008 je nasledovný:

Príjmy v mil. Sk	ROKY	
	2005
     	2006
	2007	2008	
Predpokladaný čistý zisk ST, a.s.	
           746 	
              33 	
        1 053 	
          1 819 	
Predpokladaný čistý zisk T-Mobile	
        2 540	
         2 515	
        2 666	
          2 866	
Predpokladaný konsolidovaný zisk 	
        2 563	
         1 825	
        3 004	
          3 893	
Plánovaný príjem v štátnom rozpočte	
           700 	        
         1 432 	
        1 000 	
          1 000 	
pozn. pri napĺňaní  rozpočtu je základňou dosiahnutý zisk z minulého obdobia